b'\n_START_ARTICLE_\nHohtokuparilehti\n_START_SECTION_\nUlkon\xc3\xa4k\xc3\xb6\n_START_PARAGRAPH_\nVarsi on lyhyt ja tanakka. Sen korkeus on 15\xe2\x80\x9330 senttimetri\xc3\xa4. Nukkapintaiset, tihe\xc3\xa4sti vastakkain sijaitsevat lehdet ovat pitk\xc3\xa4ruotiset, soikeat ja ehytlaitaiset. Niiden alapuolella on kuparin ja violetin v\xc3\xa4risi\xc3\xa4 pilkkuja. Lehdet kasvavat noin kahdeksan senttimetri\xc3\xa4 pitkiksi. Kasvi kukkii pienin tulipunaisin kukin helmikuusta lokakuuhun. Kukat voivat olla oranssit tai punaiset. Kukkien ja lehtien v\xc3\xa4ri vaihtelee lajikkeen mukaan.\n_START_SECTION_\nHuonekasvina\n_START_PARAGRAPH_\nKuparilehte\xc3\xa4 voidaan kasvattaa huonekasvina esimerkiksi matalassa amppeliruukussa, s\xc3\xa4lekorissa tai jopa korkkikaarnakourussa. Se tarvitsee reilun kastelun, mutta ei kest\xc3\xa4 seisovaa vett\xc3\xa4 ja juuripaakku ei saa kuivahtaa kokonaan. Ahkera sumutus ja vuosittainen uudelleenistutus ovat tarpeellisia, samoin viikoittainen lannoitus huhti-syyskuussa. Lis\xc3\xa4\xc3\xa4minen tapahtuu r\xc3\xb6nsytaimista, siemenist\xc3\xa4 tai kookkaasta lehdest\xc3\xa4 lehtipistokkaana.'